Imtella' Awwissu 6, 2020 - Aġġornata 6 Ta' Awwissu, 2020 3:02pm Il-Membru Parlamentari Ewropew, Roberta Metsola, ħabbret li mhux se tkun qed tikkontesta l-elezzjoni għall-Kap tal-Partit Nazzjonalista. Metsola kienet fost l-ismijiet ta' kandidati potenzjali li kienu qed jissemmew li jistgħu possibilment jieħdu post Adrian Delia bħala Kap tal-partit. Fi stqarrija twila fuq il-midja soċjali, Metsola qalet li tappoġġja l-aġenda għal bidla fil-Partit Nazzjonalista. Saħqet iżda li wara diskussjonijiet li kellha u riflessjoni li għamlet, waslet għall-konklużjoni li l-Partit Nazzjonalista ma jiflaħx għal elezzjoni oħra ta' kap, u hemm bżonn li jistressaq kandidat wieħed biss għal din il-kariga. Qalet li fit-tmexxija trid tagħmel l-għażla t-tajba, anki meta din tkun diffiċli, u għalhekk hi għamlet l-għażla diffiċli li ma tikkontestax.